El Comissionat del Govern per al Corredor Mediterrani ratifica el seu compromís perquè Gandia tinga una entrada a esta infraestructura
24 maig 2024

## El Comissionat del Govern per al Corredor Mediterrani ratifica el seu compromís perquè Gandia tinga una entrada a esta infraestructura24 maig 2024Última actualització: 24 maig 2024

![](../gestion/img/ddb5d01164de583eb2b6a307838a5d89d9f9abf34e2eb91fd34c45c8920aea05.jpg)  
  

L'**alcalde de Gandia, José Manuel Prieto**, va mantindre aquesta setmana una reunió al despatx d'Alcaldia amb **Josep Miquel Boira, Comissionat del Govern d'Espanya per al Corredor Mediterrani**, qui ha ratificat el seu compromís perquè Gandia puga tindre una entrada a esta infraestructura. Després de la trobada, Prieto va explicar que la reunió forma part de la feina que es fa des de l'executiu perquè la ciutat _"continue avançant i generant més oportunitats"_, i afegia que aquest avanç no seria possible sense noves infraestructures en què es treballa amb la Generalitat i el Govern espanyol.  
  
La primera autoritat municipal ha definit el Corredor Mediterrani com a _"peça clau per a la millora de la competitivitat econòmica i la vertebració social de la ciutat. Per això, volem garantir-nos una connexió amb el Corredor que òbriga noves oportunitats a mesura que s'executen altres infraestructures com la CV-60 o el desdoblament de la via del tren entre Gandia i Cullera"_.  
  
L'alcalde ha destacat que totes aquestes intervencions s'estan abordant amb les administracions corresponents i amb els agents socials, i ha informat de la pròxima convocatòria d'una jornada en què participaran agents econòmics i socials per tal de _“traçar l'estratègia de connexió des de la intermodalitat per convertir-nos en un nus de connexió"_.  
  
Per la seua banda, Boira ha afirmat sobre el Corredor Mediterrani que suposarà _"una revolució en la logística, el transport de mercaderies i el de passatgers, i Gandia no es pot quedar fora"_. I ha incidit en el lideratge que exerceix la nostra ciutat al seu entorn de la Safor i les comarques centrals.  
  
_"Tot aquest territori genera una gran mobilitat econòmica i de persones que s'ha de lligar al Corredor Mediterrani. Tenim els instruments i el compromís amb Gandia des de l'oficina del Corredor Mediterrani perquè aquesta ciutat puga accedir a tindre una entrada a una infraestructura potentíssima"_.

[Twittear](https://twitter.com/share)